เร่งกู้เรือบรรทุกสินค้าชนกันจมลงกลางแม่น้ำเจ้าพระยา จังหวัดสมุทรปราการ
จากกรณีอุบัติเหตุเรือบรรทุกสินค้า OPK3 และเรือ NP ปทุมธานี ชนกันล่มกลางแม่น้ำเจ้าพระยา ช่วงบริเวณศาลากลางจังหวัดสมุทรปราการ ตำบลปากน้ำ อำเภอเมือง จังหวัดสมุทรปราการ ซึ่งเจ้าหน้าที่จากหน่วยงานที่เกี่ยวข้อง เร่งเข้าตรวจสอบและเชิญผู้เกี่ยวข้องของเรือทั้ง 2 ลำไปทำการสอบสวน เบื้องต้นไม่มีลูกเรือได้รับบาดเจ็บหรือเสียชีวิต การสอบสวนของเจ้าหน้าที่ ก่อนเกิดเหตุเรือทั้ง 2 ลำ แล่นสวนมาทางกันมาตามแม่น้ำเจ้าพระยา พอมาถึงช่วงบริเวณหน้าศาลากลางจังหวัดสมุทรปราการ เรือทั้ง 2 ลำได้ชนกันทำให้เกิดความเสียหายบริเวณกราบซ้ายกลางลำของเรือ OPK 3 ตัวเรือมีรอยรั่ว โดยเจ้าหน้าที่ทำการผลักดันเรือ OPK 3 เข้าเกยตื้นใกล้ฝั่งองค์พระสมุทรเจดีย์และนำทุ่นป้องกันคราบน้ำมันเข้าล้อมรอบ เพื่อป้องกันไม่ให้คราบน้ำมันจากเรือลอยกระจายไปตามแม่น้ำเจ้าพระยาออกสู่อ่าวไทย  พร้อมประสานชุดเก็บกู้เรือของเอกชน ที่มีความชำนาญเฉพาะทางเข้ามาเก็บกู้ตู้คอนเทนเนอร์บนเรือสินค้า ขณะที่นายวันชัย คงเกษม ผู้ว่าราชการจังหวัดสมุทรปราการ พร้อมด้วยนายภูริพัฒน์ ธีระกุลพิสุทธิ์ รองอธิบดีกรมเจ้าท่า ด้านปลอดภัย พร้อมด้วยหน่วยงานที่เกี่ยวข้อง ลงพื้นที่ติดตามความคืบหน้าการเก็บกู้ตู้คอนเทนเนอร์บนเรือสินค้า OPK 3 ซึ่งในเบื้องต้นกรมเจ้าท่า ได้ดำเนินการแก้ไขปัญหา โดยสำนักงานเจ้าท่าภูมิภาค สาขาสมุทรปราการ ได้ออกประกาศที่ 62/2564  เรื่อง ให้ระมัดระวังการเดินเรือ ลงวันที่ 2 พฤศจิกายน 2564 ออกคำสั่งให้เจ้าของเรือต้องกู้เรือให้เสร็จภายใน 3 วัน และมีคำสั่งให้งดใช้เรือลำดังกล่าวแล้วด้วย นอกจากนี้ สำนักความปลอดภัยและสิ่งแวดล้อมทางน้ำ กรมเจ้าท่า ได้เข้าบูรณาการสนับสนุนอุปกรณ์เครื่องมือเข้าร่วมแก้ไขในทันที เพื่อขจัดคราบน้ำมันให้เร็วที่สุดช่วยลดผลกระทบต่อสิ่งแวดล้อม